พาณิชย์ร่วมถก อนาคตอาเซียน
พาณิชย์ ยกทีมบุกกัมพูชา 31 มี.ค. ถกอนาคตอาเซียน
30 มี.ค. 2555

พาณิชย์ ยกทีมบุกกัมพูชา 31 มี.ค. ถกอนาคตอาเซียน
นายบุญทรง เตริยาภิรมย์ รมว.พาณิชย์ เปิดเผยว่า จะเป็นหัวหน้าคณะผู้แทนไทยด้านเศรษฐกิจเข้าร่วมประชุมสุดยอดอาเซียน ครั้งที่ 20 และการประชุมที่เกี่ยวข้อง ณ กรุงพนมเปญ ประเทศกัมพูชา ระหว่างวันที่ 31 มี.ค.-4 เม.ย. 
ประเด็นเศรษฐกิจอาเซียนจะหารือถึงความคืบหน้าการรวมกลุ่มเป็นประชาคมเศรษฐกิจอาเซียน (เออีซี) ในปี 2558 และหารือถึงอนาคตของความร่วมมือทางด้านเศรษฐกิจของอาเซียนหลังจากพ้นปี 2558 ไปแล้ว ว่าจะเป็นไปในทิศทางใด โดยมีเป้าหมายให้อาเซียนยังคงเป็นศูนย์กลางและเป็นผู้นำในภูมิภาคนี้ต่อไป 
ประเด็นถัดมา คือ ความคืบหน้าการจัดทำแนวทางขยายข้อตกลงเขตการค้าเสรี (เอฟทีเอ) กับประเทศนอกกลุ่มอาเซียนให้มากกว่า 1 ประเทศ หรืออาเซียน+เอฟทีเอ เป็นประเด็นที่หลายฝ่ายกำลังจับตามอง คาดว่าอาเซียนอาจจะประกาศเปิดเจรจาปลายปี 2555 
ก่อนหน้านี้ อาเซียนได้ศึกษาการจัดทำเอฟทีเออาเซียนบวกสาม (จีน ญี่ปุ่น เกาหลีใต้) และอาเซียนบวกหก (จีน ญี่ปุ่น เกาหลีใต้ ออสเตรเลีย นิวซีแลนด์ และอินเดีย) ซึ่งการประชุมสุดยอดอาเซียนปลายปีนี้ จะชัดเจนว่าอาเซียนจะเดินหน้าเอฟทีเอกับประเทศต่างๆ อย่างไร 
นายบุญทรง กล่าวว่า รัฐมนตรีเศรษฐกิจอาเซียนจะประชุมร่วมกับกรรมาธิการการค้าสหภาพยุโรป โดยจะหารือถึงความร่วมมือทางเศรษฐกิจระหว่างอาเซียนและสหภาพยุโรป เน้นลงทุนและอำนวยความสะดวกด้านการลงทุนระหว่างกัน ซึ่งจะประชุมคู่ขนานไปกับการประชุมสุดยอดธุรกิจอาเซียนสหภาพยุโรป แลกเปลี่ยนข้อคิดเห็นธุรกิจ 4 สาขา ได้แก่ อุตสาหกรรมเกษตร ประกอบด้วยอาหารแปรรูป เครื่องดื่ม การลงทุนโครงสร้างพื้นฐาน เช่น พลังงาน โลจิสติกส์ การผลิต เช่น ยานยนต์ ผลิตภัณฑ์ยา และการบริการ เช่น การเงิน ประกันภัย ไอซีที 
สำหรับการประชุมสุดยอดอาเซียนจัดขึ้นปีละ 2 ครั้ง ในเดือน เม.ย. จะประชุมระดับผู้นำอาเซียน และเดือน พ.ย. จะประชุมระหว่างผู้นำอาเซียนกับผู้นำของประเทศคู่เจรจา ได้แก่ จีน ญี่ปุ่น เกาหลี อินเดีย ออสเตรเลีย นิวซีแลนด์ สหรัฐ รัสเซีย แคนาดา